Straume (filma)

"Straume" ir 2024. gada Latvijas animācijas filma, kuras režisors ir Gints Zilbalodis. Filma tapa četrus ar pusi gadus, un tajā nav dialogu.

Tās pasaules pirmizrāde notika 2024. gada 22. maijā, 77. Kannu kinofestivālā, kur tā kļuva par vienu no festivāla favorītēm gan skatītāju, gan kritiķu vērtējumā. Nacionālā pirmizrāde notika 2024. gada 28. augustā. Filma ieguva pozitīvas atsauksmes no kritiķiem un izcīnīja vairākus apbalvojumus, tostarp 82. Zelta globusa balvu, un 97. Kinoakadēmijas balvu kategorijā "Labākā animācijas filma". "Straume" ir pirmā Latvijā tapusī filma, kas nominēta Amerikas Kinoakadēmijas balvai un ieguvusi to.

2025. gada janvārī "Straume" kļuva par visu laiku visvairāk skatīto filmu Latvijas kinoteātros, pārspējot Dzintara Dreiberga filmu "Dvēseļu putenis".

 Sižets 
Lai izglābtos no milzu plūdiem cilvēku pamestā, pārplūdušā pasaulē, individuālists Kaķis stājas pretī savām lielākajām bailēm un iemācās draudzēties un sadarboties ar dažādu raksturu zvēriem, nonākot vienā laivā ar nesavtīgo Kapibaru, mantu vākšanas apsēsto Lemuru, draudzīgi rotaļīgo Retrīveru un līdera dotībām apveltīto Sekretārputnu.

 Veidošanas gaita 
2012. gadā Zilbalodis izveidoja īsfilmu "Ūdens" (Aqua) par kaķi, kurš pārvar bailes no okeāna, kuru var uzskatīt par pirmo skici filmai "Straume". Zilbalodis izmantoja datorgrafikas programmatūru Maya, lai animētu visus savus darbus līdz pat savai 2019. gada filmai "Projām". Pēc tam Zilbalodis pārgāja uz atvērtā koda 3D datorgrafikas programmatūru Blender tās reāllaika renderētāja EEVEE dēļ.

Tā tika veidota četrus ar pusi gadus un tika pabeigta pāris dienas pirms došanās uz Kannu kinofestivālu. Zilbalodis ir norādījis, ka viņu iedvesmoja Žaks Tatī un anime seriāls Future Boy Conan. Tā vietā, lai filmā izmantotu kadru plānu, Zilbalodis izvietoja dzīvniekus ainā un "izpētīja tos ar kameru". Filmai nav dzēsto ainu.

2022. gadā filmas tapšanā iesaistījās Francijas kino studiju Sacrebleu Productions un Beļģijas studiju Take Five. Filmas tēli animēti Francijā, skaņas pēcapstrāde veikta Beļģijā, tēlu dizains un vides elementi, vizuālie efekti un mūzika tapa Latvijā. Kamēr "Straume" vēl bija izstrādes stadijā, filmas materiāli tika prezentēti 2022. gada multfilmu forumā Bordo. Tās tapšanai tika saņemts finansējums  apmērā no Eiropas kopražojumu fonda Eurimages. Filmas tapšanu atbalstīja arī Latvijas Nacionālais kino centrs, Valsts kultūrkapitāla fonds, Francijas Nacionālais kino centrs (CNC France), televīzijas Arte un Canal+.

 Skaņas dizains 
Filmas komponists Zaļupe norādīja, ka katram no filmā esošajiem dzīvniekiem ir nodefinēts savs muzikālais instruments — kaķis ir klarnete, lemurs ir gamelāna instrumenti vai zvaniņi, kapibara ir afrikāņu kalimbas un balafons.

Filmas veidotāji ierakstīja dzīvnieku skaņas, kā arī tās ieguva no skaņu bibliotēkām. Tumši pelēkā kaķa balss aizgūta no aptuveni septiņiem dažādiem kaķiem. Lai iegūtu kapibaras skaņas, skaņu režisors, Gurvals Koiks-Gallass (Gurwal Coïc-Gallas), zoodārzā sadarbojās ar kapibaru kopēju — taču kapibaras izdvestās skaņas bija pārāk spalgas, lai derētu filmā attēlotajam pasīvajam un mierīgajam tēlam. Rezultātā tika pieņemts lēmums, ka kapibaru "ierunās" cits dzīvnieks — mazs kamielēns.

 Mūzika 

Filmas mūziku veidoja Zilbalodis un Rihards Zaļupe. Filmas oficiālo skaņu celiņa albumu 2024. gada 1. novembrī mūzikas straumēšanas mediju platformās izlaida studija Milan Records. 2025. gadā tas bija novērtēts kā Latvijas Mūzikas ierakstu gada labākais starpžanru vai instrumentālās mūzikas albums.

 Mārketings 
Uz filmu balstīta galda spēle tika izlaista 2025. gada janvārī, kā arī izdevniecībā Zvaigzne ABC ir izdota krāsojamā grāmata.

Valmiermuižas alus, sadarbībā ar filmas veidotājiem, izlaida filmai veltītu cidoniju limonādi (zelteri) zem zīmola "Gardu muti". 2025. gada martā Latvijas Pasts izdeva filmai veltītu pastmarku, kurai lielā pieprasījuma dēļ bija nepieciešams papildu metiens. 2025. gada aprīlī Food Union uzsāka ražot biezpiena sieriņu "Kārums" ar filmas noformējumu.

 Izlaišana un izrādīšana 
Starptautiski filma tiek izplatīta ar nosaukumu Flow.

Filmu atlasīja 77. Kannu kinofestivāla konkursa programmā "Īpašais skatiens" (Un Certain Regard), kurā ik gadu tiek demonstrētas aptuveni 20 filmas no visas pasaules ar neparastu, oriģinālu māksliniecisko redzējumu, tādējādi kļūstot par pirmo Latvijas pilnmetrāžas animācijas filmu, kas iekļauta šajā Kannu festivāla konkursā. 2024. gada 22. maijā pēc filmas pirmizrādes Kannu kinofestivālā tai tika veltītas septiņas minūtes ilgas stāvovācijas. Dažas stundas pēc pirmizrādes "Straumes" demonstrēšanas tiesības iegādājās ASV kino izplatīšanas kompānijas Janus Films un Sideshow.

Pēc Kannu kinofestivāla filmu izrādīja arī daudzos citos starptautiskos festivālos, tostarp Ansī starptautiskajā animācijas filmu festivālā (Festival international du film d'animation d'Annecy), Meksikas Gvadalaharas festivālā, Otavas Starptautiskajā animācijas festivālā, Starptautiskajā Atēnu kinofestivālā (Athens IFF).

Nacionālā pirmizrāde notika 2024. gada 28. augustā kinoteātrī Splendid Palace. UFO Distribution filmu izplatīja Francijas kinoteātros no 2024. gada 30. oktobra. 2024. gada 22. novembrī Janus Films un Sideshow ar ierobežotu seansu skaitu izplatīja filmu ASV Ņujorkā un Losandželosā, kam sekoja plašāka valsts mēroga izplatīšana 2024. gada 6. decembrī. Kopš filmas "Straume" nacionālās pirmizrādes pārdots vairāk nekā  kino biļešu, tādējādi tai kļūstot par visu laiku visvairāk skatīto filmu Latvijas kinoteātros, pārspējot Dzintara Dreiberga filmu "Dvēseļu putenis".

 Apbalvojumi 
BalvaCeremonijas datumsKategorijaRezultātsAtsaucesKannu kinofestivāls2024. gada 24. maijsUn Certain Regard Ansī starptautiskais animācijas filmu festivāls2024. gada 15. jūnijsŽūrijas balva par pilnmetrāžas filmu Skatītāju balva par pilnmetrāžas filmu Gan Foundation balva filmas tālākai izplatīšanai Labākā pilnmetrāžas filmas mūzika Gvadalaharas starptautiskais filmu festivāls2024. gada 15. jūnijsLabākā animācijas filma Otavas Starptautiskais animācijas festivāls2024. gada 28. septembrisGalvenā balva par pilnmetrāžas animācijas filmu Starptautiskais Atēnu kinofestivāls (Athens IFF)2024. gada 14. oktobris"Zelta Atēnas" balva Festivāls Animation is Film2024. gada 22. oktobrisŽūrijas balva Ņujorkas filmu kritiķu apvienības balva2024. gada 3. decembrisGada labākā animācijas filma Nacionālā kinofilmu pārraudzīšanas padomes balva2024. gada 4. decembrisGada labākā animācijas filma Eiropas Kino balva2024. gada 7. decembrisLabākā Eiropas filma Labākā Eiropas animācijas filma Astra filmu balva2024. gada 8. decembrisLabākā animācijas filma Labākā starptautiskā filma Vašingtonas filmu kritiķu kopienas balva2024. gada 8. decembrisLabākā animācijas filma Losandželosas filmu kritiķu kopienas balva2024. gada 8. decembrisLabākā animācijas filma Bostonas filmu kritiķu kopienas balva2024. gada 8. decembrisLabākā animācijas filma Sandjego filmu kritiķu kopienas balva2024. gada 9. decembrisLabākā animācijas filma Čikāgas filmu kritiķu kopienas balva2024. gada 11. decembrisLabākā animācijas filma Sanfrancisko filmu kritiķu kopienas balva2024. gada 15. decembrisLabākā animācijas filma Sietlas filmu kritiķu kopienas balva2024. gada 16. decembrisLabākā animācijas filma Labākā starptautiskā filma Dalasas-Fortvērtas filmu kritiķu kopienas balva2024. gada 18. decembrisLabākā animācijas filmaOtrā vietaFloridas filmu kritiķu kopienas balva2024. gada 20. decembrisLabākā animācijas filma Zelta globusa balva2025. gada 6. janvārisLabākā animācijas filma Limjēra balva2025. gada 20. janvārisLabākā animācijas filma Satellite Awards2025. gada 26. janvārisLabākā filma — animācijas vai jaukto mediju filma Lielā Kristapa balva2025. gada 4. februārisLabākā animācijas filmaLabākais animācijas filmas režisors (Gints Zilbalodis)Labākais animācijas filmas mākslinieks (Gints Zilbalodis)Labākais scenārijs (Gints Zilbalodis un Matīss Kaža)Labākais komponists (Gints Zilbalodis un Rihards Zaļupis)Labākais skaņu režisors (Gurvals Koiks-Gallass)Kritiķu izvēles kino balva2025. gada 7. februārisLabākā animācijas filma Labākā filma svešvalodā Annie Awards2025. gada 8. februārisLabākā neatkarīgā animācijas filmaPar izciliem sasniegumiem animācijas filmu veidošanā — labākais režisorsPar izciliem sasniegumiem animācijas filmu veidošanā — labākais scenārijsBAFTA kino balva2025. gada 16. februārisLabākā animācijas filma Labākā bērnu un ģimenes filma Independent Spirit Awards2025. gada 22. februārisLabākā starptautiskā filma Cēzara balva2025. gada 28. februārisLabākā animācijas filma Amerikas Kinoakadēmijas balva2025. gada 2. martsLabākā animācijas filma Labākā starptautiskā spēlfilma ASV filmu montāžas balva "Eddie Awards"2025. gada 15. martsLabākā montētā animācijas pilnmetrāžas filma Eiropas Parlamenta LUX skatītāju balva2025. gada aprīlisSkatītāju balva 

 Kritiķu vērtējumi 
Britu izdevums The Telegraph filmu ievietoja starp sešām spēcīgākajām Kannu kinofestivāla filmām, un ASV izklaides industrijas izdevums The Hollywood Reporter filmu ierindoja starp Kannu Top 20 labākajām filmām.

Portāla IndieWire recenzents Kristians Blauvelts (Christian Blauvelt) Zilbaloža filmu nosauc par "vienu no svarīgākajiem animācijas celmlaužiem kopš studijas Disney leģendārās animācijas filmas "Bembijs". Recenzijā filmai piešķirts augstākais novērtējums "A" un izcelts ticamais dzīvnieku atspoguļojums, emocionālais pārdzīvojums, suģestējošā un vizuāli iespaidīgā pasaule.

Otavas Starptautiskajā animācijas festivālā žūrija komentēja, ka filmai ir "pārsteidzoši pacilājošs naratīvs" un "šis emocionāli neatvairāmais stāsts ne uz brīdi nekļūst iepriekš paredzams".

Tīmekļa vietnē Rotten Tomatoes filmai "Straume" ir 97% vērtējums.

 Atsauces 

 Ārējās saites 

 Filmas tīmekļa vietne (angliski)

Kategorija:2024. gada Latvijas filmas
Kategorija:2024. gada animācijas filmas
Kategorija:Latvijas animācijas filmas
Kategorija:Kinoakadēmijas balvas ieguvējas animācijas filmas
Kategorija:Eiropas Kino balvas ieguvējas filmas